Document ID: 31997D0175

KOMMISSIONENS BESLUTNING af 18. december 1996 om kontrolmetoder til bevarelse af kvægbesætningers status som officielt brucellosefri i bestemte medlemsstater og regioner i medlemsstaterne (EØS-relevant tekst) (97/175/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin (1), senest ændret ved direktiv 95/25/EF (2), særlig artikel 3, stk. 13, og
ud fra følgende betragtninger:
Over 99,8 % af kvægbesætningerne i de medlemsstater og regioner, der er anført i bilagene, er erklæret officielt fri for brucellose, jf. artikel 2, litra e), i direktiv 64/432/EØF, og har opfyldt betingelserne for denne status i mindst ti år; der er ikke registreret noget tilfælde af kastning som følge af brucellainfektion i mindst tre år;
som forudsætning for bevarelse af status som officielt brucellosefri bør der fastlægges kontrolforanstaltninger til at sikre, at denne status er effektiv; foranstaltningerne skal passe til den særlige sundhedssituation hos kvægbesætninger i de i bilagene anførte medlemsstater og regioner;
for at konsolidere og forenkle situationen på dette område bør en række tidligere kommissionsbeslutninger ophæves;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
De medlemsstater og regioner, der er anført i henholdsvis bilag I og II, opfylder betingelserne i artikel 3, stk. 13, direktiv 64/432/EØF, idet mindst 99,8 % af kvægbesætningerne har været erklæret officielt fri for brucellose, jf. artikel 2, litra e), i direktiv 64/432/EØF, i mindst ti år, og der ikke er registreret noget tilfælde af kastning som følge af brucellainfektion i mindst tre år.
Artikel 2
Samtlige kvægbesætninger, som befinder sig i de medlemsstater og regioner, der er anført i henholdsvis bilag I og II, anerkendes som officielt fri for brucellose, idet dog i det mindste betingelserne i artikel 3, 4 og 5 fortsat skal opfyldes.
Artikel 3
1. Der skal indføres et identifikationssystem, så det for hvert hunkreatur er muligt at tilbagespore oprindelses- og transitbesætninger.
2. Alle tilfælde og mistænkte tilfælde af brucellose skal indberettes til de kompetente myndigheder, som vil drage omsorg for en officiel undersøgelse omfattende serologisk test efter en metode som fastsat i bilag C til direktiv 64/432/EØF.
3. Ved undersøgelse af kastninger, som mistænkes for at skyldes brucellainfektion, skal der udtages passende prøver til mikrobiologisk undersøgelse. I sådanne tilfælde bør udtagning af prøver til serologisk test foretages inden 14 dage efter kastningen.
4. Hvis et dyr mistænkes for at være inficeret med brucellose, skal det anbringes i streng isolation, og besætningens status som officielt fri for brucellose suspenderes, indtil der er truffet afgørelse om dyrets sundhedsstatus.
5. Hvis mistanken om brucellose bekræftes enten ved serologiske undersøgelser eller ved klinisk undersøgelse eller laboratorieundersøgelse, suspenderes oprindelses- og transitbesætningens status som officielt brucellosefri.
Artikel 4
Status som officielt brucellosefri er suspenderet, indtil:
- alle dyr, der anses for at være inficeret, er blevet fjernet fra besætningen
- anlæg og redskaber er blevet desinficeret
- alle de resterende kreaturer på over tolv måneder har reageret negativt på mindst to officielle prøver i henhold til bilag C i direktiv 64/432/EØF, hvoraf den første er foretaget mindst en måned efter, at det inficerede dyr er blevet fjernet fra besætningen, og den anden mindst tre måneder efter den første.
Artikel 5
Detaljer om nyinficerede besætninger skal sammen med en epidemiologisk rapport straks meddeles Kommissionen; ved »nyinficeret besætning« forstås en oprindelses- eller transitbesætning, som regnes for at være inficeret med brucellose.
Artikel 6
Kommissionens beslutning 79/837/EØF (3), 90/775/EØF (4), 94/960/EF (5) og 95/74/EF (6) ophæves.
Artikel 7
Denne beslutning finder anvendelse fra den 1. januar 1997.
Artikel 8
Denne beslutning er rettet til medlemsstaterne.
Udfærdiget i Bruxelles, den 18. december 1996.

Labels: 0
18
6